作者:杜甫
標題:奉觀嚴鄭公廳事岷山沱江畫圖十韻
內容:沱水流中座，岷山到此堂。白波吹粉壁，青嶂插雕樑。直訝杉松冷，兼疑菱荇香。雪雲虛點綴，沙草得微茫。嶺雁隨毫末，川蜺飲練光。霏紅洲蕊亂，拂黛石蘿長。暗谷非關雨，丹楓不為霜。秋成玄圃外，景物洞庭旁。繪事功殊絕，幽襟興激昂。從來謝太傅，丘壑道難忘。